section_heading: Radnja serije
paragraph_text: Serija prati dogodovštine neobične šefice najmanje policijske postaje u državi - Božene - i njenih kolega policajaca, Branka i Željka, te umirovljenog policajca Milu, u jednom malom, mirnom i pitoresknom mjestu bez signala, koje kao da je zaglavilo u nekom prošlom, boljem vremenu. Božena (Ksenija Pajić), je policajka čvrste ruke i velikog srca. Božena je navikla da je ona ta koja izdaje zapovijedi. Loše podnosi autoritet, pogotovo ako je taj autoritet načelnik Jure (Enes Vejzović), i koji je po prilici podjednako tvrdoglav poput nje te s kojim je nekada davno bila u vezi. Božena ima supruga Krunu (Siniša Ružić) koji je lokalni zubar. Dizmovo je mjesto u kojem nema kriminala i u kojem junaci serije vode lagodan život: plaća ide, a posla nema. Problemi nastaju onog trenutka kada im iz Uprave javljaju kako planiraju ugasiti njihovu postaju upravo zbog nedostatka posla, a njih poslati u prekomandu. Njima to nije po volji jer svatko je na neki način vezan za mjestašce. Božena ima tajnu iz prošlosti zbog koje joj ne pada napamet seliti, Branko (Fabijan Pavao Medvešek), ima zaručnicu u mjestu i tik je pred dobivanjem stana kojeg je dugo čekao, a Željko (Roko Sikavica) se fatalno zaljubio... Dolaze do pomalo nekonvencionalnog rješenja: da izmisle zločin koji će potom sami rješavati i time si "stvoriti" posao. Međutim s vremenom i uz angažman ostalih mještana koji se upletu u situaciju "zločin" prerasta njihove profesionalne sposobnosti i cijeli plan se postepeno počinje urušavati uz niz zabavnih zgoda i nezgoda. Život bez signala znači priču punu života. Osim “povratka” u neviniji, jednostavniji, romantičniji svijet, nudi i puno zapleta i humora u vremenu u kojem su ljudi ovisni o mobitelima. Npr. signal može kratko i doći i sasvim promijeniti mjesto. Ne nabolje. Signal se vrlo rijetko i to loše može uhvatiti na čudnim mjestima, lokalci više gotovo ni ne pokušavaju, ali došljaci će se s tim jako mučiti. Iako se radnja zbiva “danas”, u malom mjestu sve je baš kao nekad. Mirno, ušuškano i sigurno. Nema signala, ali nema ni stresa. Ljudi razgovaraju gledajući se u oči, djeca se igraju na ulici, nedjeljom miriše juha i pečenje, a noći su tihe i spokojne. Kao da je vrijeme stalo. Baba Beba (Meliha Fakić) čak nije promijenila kalendar još od 1987. - kaže bila je dobra godina... I još uvijek je!